ET Euroopa Liidu Teataja L 38/4

KOMISJONI OTSUS,

8. veebruar 2007,

millega Madalmaadele ja Ühendkuningriigile antakse kooskõlas nõukogu määruse (EÜ) nr 51/2006 IIA lisaga kolm lisapüügipäeva tõhustatud vaatlemiseks

(teatavaks tehtud numbri K(2007) 365 all)

(Ainult hollandi- ja ingliskeelne tekst on autentsed)

(2007/88/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. detsembri 2005. aasta määrust (EÜ) nr 51/2006, millega määratakse 2006. aastaks kindlaks teatavate kalavarude ja kalavarurühmade püügivõimalused ning tingimused, mida kohaldatakse ühenduse vetes ning ühenduse kalalaevade suhtes püügipiirangutega vetes, (1) eriti selle IIA lisa punkti 11,

olles konsulteerinud kalanduse teadus-, tehnika- ja majanduskomiteega,

ning arvestades järgmist:

(1) Määruse (EÜ) nr 51/2006 IIA lisa punktiga 8.2 on määratud maksimaalne arv päevi, mille jooksul ühenduse laev võib ühel aastal viibida ühes kõnealuse lisa punktis 2 määratletud piirkonnas, kui laeva pardal on mõni sama lisa punktis 4 osutatud püügivahenditest.

(2) Lisa IIA punktiga 11 on komisjonil lubatud teadlaste ja kalandussektori partnerluses läbi viidava tõhustatud vaatlemisprogrammi alusel anda kolm lisapüügipäeva, mille jooksul laev võib viibida piirkonnas, kui selle pardal on kõnealuse lisa punktis 4 osutatud püügivahendid.

(3) Madalmaad ja Ühendkuningriik on esitanud sellise teadlaste ja kalandussektori partnerluses läbi viidava tõhustatud vaatlemisprogrammi.

(4) Esitatud tõhustatud vaatlemisprogramme silmas pidades tuleks Madalmaadele ja Ühendkuningriigile ajavahemikuks 1. veebruarist 2006 kuni 31. jaanuarini 2007 anda kolm täiendavat merepäeva laevade jaoks, mis osalevad esitatud tõhustatud vaatlemisprogrammides.

(5) Käesolevas otsuses sätestatud meetmed on kooskõlas kalanduse ja vesiviljeluse korralduskomitee arvamusega,

ON VASTU VÕTNUD KÄESOLEVA OTSUSE:

Artikkel 1

Määruse (EÜ) nr 51/2006 IIA lisa punktiga 8.2 määratud maksimaalset arvu päevi, mis on määratud ühenduse laevale, mille pardal on mõni kõnealuse IIA lisa punktis 4 osutatud püügivahenditest, suurendatakse kolme päeva võrra Madalmaade või Ühendkuningriigi lipu all sõitvatele laevadele, mis osalevad esitatud tõhustatud vaatlemisprogrammides, millele on viidatud kõnealuse lisa punktis 11.1.

Artikkel 2

1. Madalmaad ja Ühendkuningriik esitavad komisjonile seitse päeva pärast käesoleva otsuse avaldamist Euroopa Liidu Teatajas täieliku nimekirja laevadest, mis on välja valitud esitatud tõhustatud vaatlemisprogrammidega seotud proovivõtukavade jaoks.

2. Artiklis 1 sätestatud lisapäevi võivad kasutada üksnes proovivõtukavade jaoks välja valitud laevad, mis on osalenud 2006. aasta esitatud tõhustatud vaatlemisprogrammides kuni lõpuni.

Artikkel 3

Madalmaad ja Ühendkuningriik esitavad kaks kuud pärast esitatud tõhustatud 2006. aasta vaatlemisprogrammi lõppu komisjonile aruande programmide mõju kohta neis hõlmatud liikidele ja piirkondadele.

Artikkel 4

Käesolev otsus on adresseeritud Madalmaade Kuningriigile ning Suurbritannia ja Põhja-Iiri Ühendkuningriigile.

Brüssel, 8. veebruar 2007 Komisjoni nimel komisjoni liige Joe BORG

(1) ELT L 16, 20.1.2006, lk 1. Määrust on viimati muudetud komisjoni määrusega (EÜ) nr 2017/2006 (ELT L 384, 29.12.2006, lk 44).